ആര്യന് ഖാന് കേസ്: മുണ്മുണ് ധമേച്ച ഇന്ന് ജയില്മോചിതയായേക്കും മുംബൈ: ആഡംബരക്കപ്പലില് നിന്ന് മയക്കുമരുന്ന് പിടികൂടിയ കേസില് ആര്യന് ഖാനോടൊപ്പം അറസ്റ്റിലായ സുഹൃത്തും മോഡലുമായ മുണ്മുണ് ധമേച്ച ഇന്ന് ജയില്മോചിതയായേക്കും. കേസില് ആര്യന് ഖാനും മറ്റൊരു സുഹൃത്തായ അര്ബാസ് മര്ച്ചന്റും കഴിഞ്ഞ ദിവസം പുറത്തിറങ്ങിയിരുന്നു. മൂവര്ക്കും ബോംബെ ഹൈകോടതി വ്യാഴാഴ്ച ജാമ്യം അനുവദിച്ചിരുന്നെങ്കിലും നടപടികള് പൂര്ത്തിയാക്കാന് വൈകിയതാണ് ജയില് മോചനം വൈകാന് കാരണമായത്.ആര്യന് ഖാനും അര്ബാസ് മര്ച്ചന്റും ഇന്നലെയാണ് ജയില് മോചിതരായത്. ആര്തര് റോഡ് ജയിലിലായിരുന്നു ഇരുവരും കഴിഞ്ഞത്. ബൈക്കുള വനിതാ ജയിലിലാണ് മുണ്മുണ് ധമേച്ചയുണ്ടായിരുന്നത്. റിലീസ് ഓര്ഡര് ശനിയാഴ്ച വൈകീട്ടോടെയാണ് ജയിലിലെത്തിയത്. 14 കര്ശന വ്യവസ്ഥകളോടെയാണ് ബോംബെ ഹൈക്കോടതി ആര്യനും സുഹൃത്തുക്കള്ക്കും ജാമ്യം അനുവദിച്ചത്. എല്ലാ വെള്ളിയാഴ്ചയും എന്.സി.ബി ഓഫിസില് ഹാജരാകണം. പാസ്പോര്ട്ട് കോടതിയില് സമര്പ്പിക്കണം. മുന്കൂര് അനുമതിയില്ലാതെ രാജ്യം വിടാന് പാടില്ല. കേസുമായ ബന്ധപ്പെട്ട് മാധ്യമങ്ങളില് അനാവശ്യ പ്രസ്താവനകള് നടത്തരുത്. മുംബൈ വിട്ട് പുറത്തു പോകേണ്ടി വന്നാല് അന്വേഷണ ഉദ്യോഗസ്ഥനെ വിവരമറിയിക്കണം. സാക്ഷികളെ സ്വാധീനിക്കാന് ശ്രമിക്കരുത്. സമാനരീതിയിലുള്ള കേസുകളില് ഉള്പ്പെടരുത്. കേസില് വിചാരണ ആരംഭിച്ചാല് വൈകിപ്പിക്കാനാകില്ല. കൂടെ ഒരു ലക്ഷം രൂപ കെട്ടി വെക്കണമെന്നും ജാമ്യവ്യവസ്ഥകളില് പറയുന്നുണ്ട്. ഇതില് ഏതെങ്കിലും ലംഘിക്കപ്പെട്ടാല് ജാമ്യം റദ്ദാക്കാന് എന്സിബിക്ക് കോടതിയെ സമീപിക്കാം.അറസ്റ്റിലായി 26 ദിവസങ്ങള്ക്കുശേഷമാണ് മൂവര്ക്കും ജാമ്യം ലഭിച്ചത്. കേസില് രണ്ട് നൈജീരിയന് സ്വദേശികള് ഉള്പ്പെടെ 20 പേരെയാണ് അറസ്റ്റ് ചെയ്തത്.